32003R1943
L 286/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1943/2003 AL COMISIEI
din 3 noiembrie 2003
privind normele de aplicare a Regulamentului (CE) nr. 2200/96 al Consiliului în ceea ce privește ajutoarele acordate grupărilor de producători autorizate în prealabil
COMISIA COMUNITĂȚILOR EUROPENE,
având în vedere Tratatul de instituire a Comunității europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), modificat ultima dată de Regulamentul (CE) nr. 47/2003 al Comisiei (2), în special articolul 48,
întrucât:
(1)
Pe baza experienței dobândite în ultimii ani, este necesară modificarea Regulamentului (CE) nr. 20/98 al Comisiei din 7 ianuarie 1998 de stabilire a normelor de aplicare a Regulamentului (CE) nr. 2200/96 al Consiliului în ceea ce privește ajutoarele acordate grupărilor de producători autorizate în prealabil (3), modificat ultima dată de Regulamentul (CE) nr. 983/2000 (4). Pentru mai multă claritate și raționalitate, este necesară înlocuirea regulamentului menționat cu un nou regulament.
(2)
În consecință, Regulamentul (CE) nr. 20/98 trebuie abrogat.
(3)
În conformitate cu dispozițiile articolului 14 din Regulamentul (CE) nr. 2200/96, noile grupări de producători pot beneficia de o perioadă de tranziție de cel mult cinci ani pentru a se conforma condițiilor prevăzute la articolul 11 din regulamentul menționat. Regulamentul (CE) nr. 1432/2003 al Comisiei (5) stabilește condițiile de acordare a autorizației prealabile pentru grupările de producători.
(4)
Pentru a favoriza constituirea organizațiilor de producători, articolul 14 din Regulamentul (CE) 2200/96 prevede că statele membre pot acorda grupărilor de producători autorizate în prealabil, timp de cinci ani după autorizare, două tipuri de ajutoare, unul pentru a face față cheltuielilor de constituire și de funcționare administrativă, celălalt pentru a acoperi o parte din investițiile necesare autorizării și figurând în acest sens în planul de autorizare.
(5)
Pentru a facilita corecta punere în aplicare a regimului de ajutor destinat acoperirii cheltuielilor de constituire și de funcționare administrativă, este necesară acordarea acestui ajutor sub formă de ajutor forfetar. Pentru respectarea constrângerilor bugetare, este necesară impunerea unui plafon al ajutorului forfetar. Pentru a ține cont de diferitele necesități economice ale grupărilor de producători de mărimi diferite, este necesară adaptarea ajutorului forfetar în funcție de producția comercializabilă a grupării de producători.
(6)
Pentru a garanta egalitatea de tratament între organizațiile de producători prevăzute la articolul 11 din Regulamentul (CE) nr. 2200/96 și grupările de producători prevăzute la articolul 14 din regulamentul menționat, cuantumul ajutorului prevăzut la articolul 2 din Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor prelucrate pe bază de fructe și legume (6), modificat ultima dată de Regulamentul (CE) nr. 453/2002 al Comisiei (7), precum și în articolul 1 din Regulamentul (CE) nr. 2202/96 al Consiliului din 28 octombrie 1996 de introducere a unui plan de ajutor al Comunității pentru producătorii de anumite fructe citrice (8), modificat ultima dată de Regulamentul (CE) nr. 2699/2000 (9), trebuie adăugat la valoarea adecvată a producției comercializate, ca la articolul 3 din Regulamentul (CE) nr. 1433/2003 al Comisiei din 11 august 2003 privind normele de punere în aplicare a Regulamentului (CE) nr. 2200/96 al Consiliului în ceea ce privește fondurile operaționale, programele operaționale și asistență financiară (10).
(7)
Producția comercializată dintr-un an dat poate înregistra o puternică scădere ca urmare a unei calamități naturale. Pentru a evita, în asemenea cazuri, o reducere importantă a cuantumului ajutorului comunitar pentru o grupare de producători autorizată în prealabil care ar putea compromite funcționarea acesteia, trebuie limitată reducerea producției comercializate pe baza căreia se calculează cuantumul ajutorului. Această limită trebuie stabilită cu referire la randamentul și prețurile medii obținute de gruparea de producători autorizat în prealabil sau de membrii acestuia în cursul unei perioade de trei ani care precede anul în care a avut loc calamitatea și la un nivel care să țină cont de fluctuațiile normale ale producției datorate condițiilor climaterice.
(8)
Pentru a se asigura o punere în aplicare corectă a ajutoarelor prevăzute în prezentul regulament, se recomandă statului membru să verifice dacă acordarea ajutorului este justificată, ținând cont de un eventual ajutor acordat pentru constituirea grupării de producători și de eventualele mutări ale unor producători de la o grupare și/sau organizație de producători la alta. Statele membre trebuie să ia măsuri de evitare a unei duble finanțări comunitare sau naționale pentru măsurile și/sau acțiunile care beneficiază de finanțare comunitară în conformitate cu dispozițiile prezentului regulament.
(9)
În cazul fuziunilor, ajutoarele trebuie acordate în continuare grupărilor de producători care rezultă din fuziune, pentru a ține cont de necesitățile economice ale noilor grupări și de a garanta corecta punere în aplicare a sistemului de ajutor.
(10)
Ajutoarele prevăzute în prezentul regulament trebuie să înceteze atunci când statul membru acordă autorizația organizației de producători. Totuși, pentru a ține cont de caracterul plurianual al finanțării investițiilor, investițiile care beneficiază de ajutorul pentru investiții în sensul prezentului regulament vor putea fi reluate în cadrul programelor operaționale prevăzute la articolul 15 din Regulamentul (CE) nr. 2200/96.
(11)
Articolul 14 alineatul (7) din Regulamentul (CE) 2200/96 prevede un regim special pentru Portugalia. Este necesară stabilirea unor dispoziții în vederea respectării acestui regim special. Dispozițiile care stabilesc valoarea producției comercializate în caz de calamitate naturală se aplică și în cazul Portugaliei.
(12)
Ținând cont de gradul ridicat de responsabilitate și inițiativă acordat grupărilor de producători, este necesar să se stabilească proceduri de control stricte, precum și sancțiuni descurajatoare în caz de infracțiune. Pentru mai multă simplitate și raționalitate, sancțiunile trebuie aplicate în conformitate cu dispozițiile Regulamentului (CE) nr. 1433/2003.
(13)
Măsurile prevăzute în prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Domeniul de aplicare
Prezentul regulament stabilește normele de aplicare pentru acordarea ajutorului prevăzut la articolul 14 alineatul (2) din Regulamentul (CE) 2200/96 pentru grupările de producători autorizate în prealabil.
Articolul 2
Definiții
(1) În sensul prezentului regulament, se înțelege prin „producție comercializată” producția membrilor unei grupări de producători pentru categoria de produse pentru care este acordată autorizația prealabilă:
(i)
adusă grupului de producători în cauză și vândută efectiv de către intermediar, în stare proaspătă sau transformată;
(ii)
vândută în conformitate cu dispozițiile articolului 11 alineatul (1) litera (c) punctul 3 al doilea paragraf, a doua și a treia liniuță din Regulamentul (CE) nr. 2200/96, după autorizarea grupului.
Producția include cuantumul ajutorului prevăzut la articolul 2 din Regulamentul (CE) nr. 2201/96 și la articolul 1 din Regulamentul (CE) nr. 2202/96, primit de grupările de producători în cursul perioadei anuale sau semestriale prevăzute la articolul 3.
În conformitate cu dispozițiile articolului 11 alineatul (1) litera (c) punctul 3 al doilea paragraf, a doua și a treia liniuță din Regulamentul (CE) 2200/96, producția comercializată nu cuprinde producția membrilor altor organizații sau grupări de producători comercializată prin intermediul grupării de producători în cauză.
(2) În sensul prezentului regulament, se înțelege prin „valoarea producției comercializate” valoarea producției comercializate în faza de „plecare de la gruparea de producători” sau, dacă este cazul, ca „produs ambalat sau preparat netransformat”.
(3) În caz de calamitate naturală constatată de autoritățile naționale competente, producția comercializată se consideră egală cu cel puțin 70 % dintr-o valoare medie teoretică egală cu suprafața grupării de producători autorizate în prealabil cultivată cu produsul în cauză în timpul anului în care s-a întâmplat calamitatea, înmulțită cu randamentul mediu și prețul mediu obținute:
-
de gruparea de producători autorizată în prealabil sau de membrii săi pentru produsul respectiv, în cursul ultimilor trei ani înainte de calamitate sau
-
prin decizia statului membru, în aceeași regiune de producție în cursul ultimilor trei ani înainte de calamitate.
Articolul 3
Finanțarea planurilor de autorizare
(1) Ajutorul prevăzut la articolul 14 alineatul (2) litera (a) din Regulamentul (CE) nr. 2200/96 se acordă pentru cheltuieli de constituire și funcționare administrativă a grupării de producători sub formă de ajutor forfetar.
(2) Cuantumul ajutorului prevăzut la alineatul (1) se stabilește pentru fiecare grupare de producători pe baza valorii producției anuale comercializate și este:
(a)
egal în primul, al doilea, al treilea, al patrulea și al cincilea an cu 5 %, 5 %, 4 %, 3 %, respectiv 2 % din valoarea producției comercializate în limita a 1 000 000 EUR;
(b)
egal în primul, al doilea, al treilea, al patrulea și al cincilea an cu 2,5 %, 2,5 %, 2 %, 1,5 %, respectiv 1,5 % din orice valoare care depășește suma de 1 000 000 EUR pentru producția comercializată;
(c)
plafonat, pe grupări de producători, la un maxim de:
-
100 000 EUR în primul an;
-
100 000 EUR în al doilea an;
-
80 000 EUR în al treilea an;
-
60 000 EUR în al patrulea an;
-
50 000 EUR în al cincilea an;
(d)
plătit:
-
în tranșe anuale sau semestriale la sfârșitul fiecărei perioade anuale sau semestriale de realizare a planului de autorizare sau
-
în tranșe care acoperă o parte dintr-o perioadă anuală, dacă autorizarea a fost acordată în conformitate cu dispozițiile articolului 11 din Regulamentul (CE) nr. 2200/96 înainte de sfârșitul perioadei anuale.
Pentru calculul cuantumului tranșelor prevăzute la litera (d) primul paragraf, statele membre pot considera producție comercializată producția obținută într-o perioadă diferită de cea pentru care este plătită tranșa, dacă acest lucru se justifică din motive de control. Decalajul dintre aceste două perioade trebuie să fie mai mic decât durata lor.
Articolul 4
Împrumuturi speciale
(1) Ajutorul prevăzut la articolul 14 alineatul (2) litera (b) din Regulamentul (CE) nr. 2200/96 se acordă direct sau prin intermediul instituțiilor de credit, sub formă de împrumuturi speciale, pentru a acoperi o parte a cheltuielilor privind investițiile legate de punerea în aplicare a măsurilor care figurează în planurile de autorizare descrise la articolul 16 din Regulamentul (CE) nr. 1432/2003.
Sunt excluse investițiile care pot crea condiții de denaturare a concurenței în celelalte activități economice ale grupării de producători.
(2) Investițiile folosite direct sau indirect în celelalte activități economice ale grupării de producători sunt finanțate proporțional cu gradul lor de utilizare de către sectoarele sau produsele pentru care a fost acordată autorizarea prealabilă.
Articolul 5
Cererea de ajutor
(1) Grupările de producători depun o singură cerere pentru ajutoarele prevăzute la articolele 3 și 4 într-un interval de trei luni de la sfârșitul fiecărei perioade anuale sau semestriale prevăzute la articolul 3 alineatul (2) litera (d).
(2) Orice cerere de ajutor trebuie însoțită de declarația scrisă a grupării de producători prin care aceasta arată:
(a)
că respectă și va respecta dispozițiile Regulamentului (CE) 2200/96 și ale Regulamentului (CE) 1432/2003, precum și pe cele din prezentul regulament;
(b)
că nu a beneficiat, nu beneficiază și nu va beneficia, direct sau indirect, de o dublă finanțare comunitară sau națională pentru măsurile și/sau acțiunile care beneficiază de finanțare comunitară în conformitate cu dispozițiile prezentului regulament.
(3) Statele membre plătesc ajutorul în termen de șase luni de la primirea unei cereri complete.
Articolul 6
Eligibilitatea
Statele membre evaluează eligibilitatea grupărilor de producători pentru acordarea ajutoarelor în conformitate cu dispozițiile prezentului regulament pentru a stabili dacă acordarea unui ajutor este justificată, ținând cont de condițiile și de data acordării unui eventual ajutor public anterior către organizațiile de producători din care provin membrii grupării de producători în cauză, precum și de eventualele mutări ale unor membri de la o organizație sau grupare de producători la alta.
Articolul 7
Ajutorul comunitar
Cheltuielile eligibile efectuate de statele membre pentru ajutoarele prevăzute la articolele 3 și 4 sunt eligibile în conformitate cu dispozițiile Fondului European de Orientare și Garantare Agricolă (FEOGA), secțiunea Garantare.
Articolul 8
Participarea comunitară
(1) Participarea comunitară la finanțarea ajutorului prevăzut la articolul 3 este de:
-
75 % din cheltuielile publice eligibile în regiunile aflate sub incidența obiectivelor nr. 1 și 2 prevăzute în articolul 1 din Regulamentul (CE) nr. 1260/1999 al Consiliului (11);
-
50 % din cheltuielile publice eligibile în celelalte regiuni.
(2) Participarea comunitară la finanțarea ajutorului prevăzut la articolul 4, exprimată în echivalent-subvenție de capital nu trebuie să depășească, raportat la costurile eligibile ale investițiilor prevăzute la articolul 4:
-
50 % în regiunile aflate sub incidența obiectivelor nr. 1 și 2 prevăzute la articolul 1 din Regulamentul (CE) nr. 1260/1999;
-
30 % în celelalte regiuni.
Statele membre interesate trebuie să participe cu cel puțin 5 % la finanțarea costurilor eligibile pentru investițiile prevăzute la articolul 4.
Participarea beneficiarilor ajutorului la finanțarea costurilor eligibile pentru investițiile prevăzute la articolul 4 este de cel puțin:
-
25 % în regiunile aflate sub incidența obiectivelor nr. 1 și 2 prevăzute la articolul 1 din Regulamentul (CE) nr. 1260/1999;
-
45 % în celelalte regiuni.
Articolul 9
Fuziunile
(1) Pot beneficia sau continuă să beneficieze de ajutoarele prevăzute la articolele 3 și 4 din prezentul regulament grupările de producători autorizate în prealabil în conformitate cu dispozițiile Regulamentului (CE) nr. 1432/2003, rezultate, în conformitate cu aceste dispoziții, din fuziunea dintre o grupare de producători autorizată în prealabil și una sau mai multe:
(a)
grupări de producători autorizate în prealabil în conformitate cu dispozițiile Regulamentului (CE) nr. 1432/2003;
(b)
organizații de producători autorizate în conformitate cu dispozițiile Regulamentului (CE) nr. 2200/96.
(2) Pentru calcularea cuantumului ajutorului prevăzut la alineatul (1), gruparea de producători care rezultă din fuziune se substituie grupărilor și organizațiilor care au fuzionat.
Articolul 10
Consecințele autorizării
(1) Din momentul acordării autorizației, nu se mai acordă ajutoarele prevăzute în articolul 3 și 4.
(2) În cazul prezentării unui program operațional în conformitate cu dispozițiile Regulamentului (CE) nr. 1433/2003, statul membru ia măsuri pentru a evita dubla finanțare a acțiunilor finanțate prin planul de autorizare.
(3) Investițiile care beneficiază de ajutorul prevăzut pentru cheltuielile de investiții menționate în articolul 4 vor putea fi reluate în programele operaționale, cu condiția ca acestea să fie conforme cu dispozițiile Regulamentului (CE) nr. 1433/2003.
Articolul 11
Clauze speciale pentru Portugalia
În cazul în care autoritățile portugheze demonstrează că, pentru un an dat, ajutorul plătibil în Portugalia unei grupări de producători în conformitate cu dispozițiile prezentului regulament este mai mic decât cel prevăzut la articolul 14 alineatul (7) din Regulamentul (CE) nr. 2200/96, cuantumurile de ajutor prevăzute la articolul 3 alineatul (2) din prezentul regulament vor fi mărite astfel încât să corespundă dispozițiilor articolul 14.
În caz de calamitate naturală constatată de autoritățile portugheze, se aplică dispozițiile articolului 2 alineatul (3) din prezentul regulament pentru calculul valorii producției comercializate, care va fi utilizată în conformitate cu dispozițiile articolului14 alineatul (7) din Regulamentul (CE) nr. 2200/96.
Articolul 12
Controale
Fără a aduce atingere controalelor efectuate în conformitate cu dispozițiile de la titlul VI din Regulamentul (CE) nr. 2200/96, statele membre efectuează controale ale grupărilor de producători pentru a verifica respectarea condițiilor de acordare a ajutoarelor prevăzute la articolele 3 și 4.
Articolul 13
Recuperarea ajutorului și sancțiuni
Dispozițiile referitoare la recuperarea ajutorului și sancțiuni, prevăzute la articolul 24 din Regulamentul (CE) nr. 1433/2003, se aplică atunci când un control efectuat în conformitate cu dispozițiile articolului 12 din prezentul regulament demonstrează că:
(a)
valoarea producției comercializate este mai mică decât cuantumul utilizat pentru calcularea ajutorului prevăzut la articolul 3 sau
(b)
ajutoarele prevăzute în prezentul regulament nu au fost utilizate în conformitate cu dispozițiile regulamentare aplicabile sau cu planul de autorizare aprobat.
Articolul 14
Abrogarea
Regulamentul (CE) nr. 20/98 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 15
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 noiembrie 2003.